Europa-Parlamentet vil indføre IPS-system i alle nye biler, så bilerne selv kan holde øje med de lokale hastighedsbegrænsninger.

Automatisk hastighedskontrol kan blive fast udstyr i alle nye biler på de europæiske veje i løbet af bare tre år.

Europa-Parlamentet har netop vedtaget sin støtte til en række tiltag på trafiksikkerhedsområdet, blandt andet indførsel af den automatiske hastighedskontrol kaldet ISA, der er en forkortelse for systemets engelsksprogede navn ’Intelligent Speed assistance’.

- Vi siger til bilfabrikanterne: "Nu skal I installere en form for alarm, når man overtræder fartgrænsen i en bil". Den teknologi eksisterer allerede i dag. Der er flere bilmærker, der har den. Men lad os gøre det obligatorisk for alle, fortæller medlem af Europa-Parlamentet Morten Løkkegaard fra Venstre til TV 2.

Forslaget kommer fra European Transport Safety Council.

- Det er et kæmpe skridt fremad for trafiksikkerheden i Europa, og det kan redde 25.000 menneskeliv i løbet af 15 år, siger Antonio Avenoso, der er direktør i rådet.

Advarsel eller indgriben

ISA er et system, der advarer bilisten, hvis han eller hun kører hurtigere end den lokale hastighedsbegrænsning tillader.

Systemet kan få sine informationer på to måder. Et system bygger på GPS-overvågning kombineret med information om de lokale hastighedsbegrænsninger. Et andet system er baseret på, at bilen bliver udstyret med kameraer, der kan aflæse hastighedstavler.

Det er også forskelligt, hvordan systemet reagerer, når bilen kører for hurtigt. Nogle udgaver af systemet nøjes alene med en advarsel – enten i form af et lysende ikon på instrumentbrættet eller en stemme, der siger, at man kører for hurtigt.

Andre udgaver af systemet griber aktivt ind i kørslen, for eksempel ved at gøre det tungere at træde speederen ned, så man har svært ved at accelerere yderligere.

Nogle bilmodeller, som denne Ford Focus, har allerede i dag en GPS-baseret angivelse af den tilladte hastighed - her 110 km/t - og en advarselslyd, som man kan vælge at slå til eller fra. Foto: TV 2

Forskellige systemer

Det er netop ISA-systemernes evne til at opfatte de lokale hastighedsbegrænsninger, der adskiller systemet fra andre tiltag med hastighedsbegrænsning.

Et af de tiltag kommer fra Volvo, der mandag har meddelt, at alle nye Volvo-modeller fremover vil få indbygget en fast hastighedsbegrænsning, så de ikke kan køre mere end 180 kilometer i timen.

- En hastighedsbegrænsning er ikke nogen mirakelkur, men hvis det kan redde bare ét menneskeliv, så er det indsatsen værd, siger Volvos topdirektør Håkan Samuelsson.

Volvo arbejder på at forfine systemet med GPS-teknologi, så bilerne får en meget lavere maksimumhastighed for eksempel i nærheden af skoler eller sygehuse.

Morten Løkkegaard, Medlem af Europa parlamentet for Venstre. Foto: TV 2

- Vi ønsker at starte en debat om, hvorvidt bilfabrikkerne har ret til – eller måske endda en forpligtigelse til – at installere teknologi i bilerne, der ændrer bilistens opførsel, siger Håkan Samuelsson.

Skal kunne slås fra

Ifølge Morten Løkkegaard viser vedtagelsen i Europa-Parlamentet netop, at bilfabrikanterne har en forpligtigelse til at involvere sig:

- Det giver jo rigtig god mening, at man beder bilfabrikanterne om at have en fælles holdning til det og få indopereret det her i bilerne. Så man kan sikre sig, at vi som bilister i hvert fald bliver advaret behørigt, siger han.

Han tilføjer dog, at Europa-Parlamentets vedtagelse er et kompromis, hvor det skal være muligt for bilisten at slå ISA-systemet fra i særlige tilfælde.

- Der er selvfølgelig situationer, hvor det ikke giver mening. Jeg tror, alle kender den situation, hvor den irriterende bip-lyd kører i en situation, hvor man overhovedet ikke kører for stærkt, men hvor vejrforholdene måske er anderledes. Det kompromis, der er indgået med et stort flertal, er, at det så skal være muligt at slå systemet fra, siger Morten Løkkegaard